CELEX: 32008R0457
Language: el
Date: 2008-05-23 00:00:00
Title: Κανονισμός (ΕΚ) αριθ. 457/2008 της Επιτροπής, της 23ης Μαΐου 2008 , για την κατάταξη εμπορευμάτων στη συνδυασμένη ονοματολογία

27.5.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 137/4
            
         
      ΚΑΝΟΝΙΣΜΌΣ (ΕΚ) αριθ. 457/2008 ΤΗΣ ΕΠΙΤΡΟΠΉΣ
   
   της 23ης Μαΐου 2008
   για την κατάταξη εμπορευμάτων στη συνδυασμένη ονοματολογία
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (1), και ιδίως το άρθρο 9 παράγραφος 1 στοιχείο α),
   Εκτιμώντας τα ακόλουθα:
   
               (1)
            
            
               Για να εξασφαλιστεί η ομοιόμορφη εφαρμογή της συνδυασμένης ονοματολογίας που επισυνάπτεται στον κανονισμό (ΕΟΚ) αριθ. 2658/87, πρέπει να αποφασιστούν οι διατάξεις για την κατάταξη των εμπορευμάτων που αναφέρονται στο παράρτημα του παρόντος κανονισμού.
            
         
               (2)
            
            
               Ο κανονισμός (ΕΟΚ) αριθ. 2658/87 έχει καθορίσει τους γενικούς κανόνες για την ερμηνεία της συνδυασμένης ονοματολογίας. Αυτοί οι κανόνες εφαρμόζονται επίσης σε κάθε άλλη ονοματολογία που την περιλαμβάνει, έστω και εν μέρει ή με την προσθήκη ενδεχομένως υποδιαιρέσεων, η οποία έχει συνταχθεί από ειδικούς κοινοτικούς νομοθετικούς κανόνες ενόψει της εφαρμογής δασμολογικών ή άλλων μέτρων στο πλαίσιο των εμπορικών ανταλλαγών.
            
         
               (3)
            
            
               Κατ’ εφαρμογή των εν λόγω γενικών κανόνων, τα εμπορεύματα που περιγράφονται στη στήλη 1 του πίνακα του παραρτήματος του παρόντος κανονισμού πρέπει να καταταγούν στους αντίστοιχους κωδικούς ΣΟ που σημειώνονται στη στήλη 2 βάσει των διατάξεων της στήλης 3.
            
         
               (4)
            
            
               Είναι σκόπιμο, οι δεσμευτικές δασμολογικές πληροφορίες οι οποίες εκδίδονται από τις τελωνειακές αρχές των κρατών μελών σχετικά με την κατάταξη των εμπορευμάτων στην συνδυασμένη ονοματολογία και δεν είναι σύμφωνες με το δίκαιο που καθορίζει ο παρών κανονισμός να μπορούν να συνεχίσουν να αποτελούν αντικείμενο επίκλησης από τον κάτοχό τους κατά τη διάρκεια περιόδου τριών μηνών, σύμφωνα με τις διατάξεις του άρθρου 12 παράγραφος 6 του κανονισμού (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα (2).
            
         
               (5)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τελωνειακού κώδικα,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τα εμπορεύματα που περιγράφονται στη στήλη 1 του πίνακα του παραρτήματος κατατάσσονται στη συνδυασμένη ονοματολογία στους αντίστοιχους κωδικούς ΣΟ που σημειώνονται στη στήλη 2 του εν λόγω πίνακα.
   Άρθρο 2
   Οι δεσμευτικές δασμολογικές πληροφορίες που εκδίδονται από τις τελωνειακές αρχές των κρατών μελών και δεν είναι σύμφωνες με το δίκαιο που καθορίζει ο παρών κανονισμός μπορούν να συνεχίσουν να αποτελούν αντικείμενο επίκλησης, σύμφωνα με τις διατάξεις του άρθρου 12 παράγραφος 6 του κανονισμού (ΕΟΚ) αριθ. 2913/92, κατά τη διάρκεια περιόδου τριών μηνών.
   Άρθρο 3
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 23 Μαΐου 2008.
      
         
            Για την Επιτροπή
         
         László KOVÁCS
         
         
            Μέλος της Επιτροπής
         
      
   
   
      (1)  EE L 256 της 7.9.1987, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 360/2008 της Επιτροπής (ΕΕ L 111 της 23.4.2008, σ. 9).
   
      (2)  EE L 302 της 19.10.1992, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 1791/2006 (EE L 363 της 20.12.2006, σ. 1).
   
      ΠΑΡΑΡΤΗΜΑ
      
                  Περιγραφή των εμπορευμάτων
               
               
                  Κατάταξη
                  (Κωδικός ΣΟ)
               
               
                  Αιτιολογία
               
            
                  (1)
               
               
                  (2)
               
               
                  (3)
               
            
                  
                              1.
                           
                           
                              Προϊόν που αποτελείται από πλάκα χαλαζία επικαλυμμένη με χρώμιο και φωτοευαίσθητο υλικό (photoresist), με συνολικές διαστάσεις 15 (μήκος) × 15 (πλάτος) × 0,6 (πάχος) cm [αποκαλούμενο «άγραφη φωτομάσκα» (photomask blank)].
                              Το προϊόν προορίζεται για έκθεση στο φως και εμφάνιση, ώστε να καταστεί «φωτομάσκα» (photomask) η οποία χρησιμοποιείται στην παραγωγή διατάξεων με ημιαγωγό.
                           
                        
               
                  3701 99 00
               
               
                  Η κατάταξη καθορίζεται από τους γενικούς κανόνες 1, 3 α) και 6 για την ερμηνεία της συνδυασμένης ονοματολογίας (ΣΟ), καθώς και από το κείμενο των κωδικών ΣΟ 3701 και 3701 99 00.
                  Το προϊόν κατατάσσεται στην κλάση 3701, επειδή πρόκειται για φωτογραφική πλάκα που δεν έχει εκτεθεί στο φως και είναι επικαλυμμένη με φωτοευαίσθητο υλικό (βλ. τις επεξηγηματικές σημειώσεις του εναρμονισμένου συστήματος για την κλάση 3701).
               
            
                  
                              2.
                           
                           
                              Προϊόν που αποτελείται από πλάκα χαλαζία επικαλυμμένη με χρώμιο, με συνολικές διαστάσεις 15 (μήκος) × 15 (πλάτος) × 0,6 (πάχος) cm, επάνω στην οποία έχουν αποτυπωθεί διαγράμματα κυκλωμάτων με τρόπο όμοιο με την έκθεση και εμφάνιση φωτογραφικών πλακών [αποκαλούμενο «φωτομάσκα» (photomask)].
                              Το προϊόν χρησιμοποιείται στην κατασκευή δίσκων (wafer) με ημιαγωγό για τη μεταφορά διαγραμμάτων κυκλωμάτων επάνω στους δίσκους αυτούς με τη φωτογραφική μέθοδο.
                           
                        
               
                  3705 90 90
               
               
                  Η κατάταξη καθορίζεται από τους γενικούς κανόνες 1, 3 α) και 6 για την ερμηνεία της συνδυασμένης ονοματολογίας, τη σημείωση 2 του κεφαλαίου 37, καθώς και από το κείμενο των κωδικών ΣΟ 3705, 3705 90 και 3705 90 90.
                  Η κατάταξη στην κλάση 8486 αποκλείεται, επειδή η «φωτομάσκα» δεν αποτελεί αναπόσπαστο μέρος μηχανής που χρησιμοποιείται για την κατασκευή πλινθωμάτων ή δίσκων με ημιαγωγό, αλλά είναι ανεξάρτητο αναλώσιμο και εναλλάξιμο εργαλείο με διακριτά χαρακτηριστικά.
                  Το προϊόν κατατάσσεται στην κλάση 3705, επειδή πρόκειται για φωτογραφική πλάκα που έχει εκτεθεί στο φως και εμφανιστεί, του τύπου που χρησιμοποιείται για την προβολή σταθερής εικόνας επάνω σε δίσκο (wafer).
               
            
                  
                              3.
                           
                           
                              Συσκευή που έχει σχεδιαστεί για την ενίσχυση της ποσότητας του φυσικού φωτός σε ένα δωμάτιο, η οποία αποτελείται από πρισματικό φακό με τη μορφή θόλου, ένα σύστημα σωληνώσεων και φακούς διάχυσης.
                              Η συσκευή συλλέγει το φως μέσω ενός θόλου που είναι στερεωμένος στη στέγη και το μεταφέρει, μέσω του εσωτερικού της συστήματος ανάκλασης, στην οροφή του δωματίου από όπου το φως διαχέεται.
                           
                        
               
                  9013 80 90
               
               
                  Η κατάταξη καθορίζεται από τους γενικούς κανόνες 1 και 6 για την ερμηνεία της συνδυασμένης ονοματολογίας (ΣΟ), καθώς και από το κείμενο των κωδικών ΣΟ 9013, 9013 80 και 9013 80 90.
                  Η κατάταξη στην κλάση 9405 ως συσκευή φωτισμού ή μέρος αυτής αποκλείεται, επειδή η συσκευή δεν παράγει φως, αλλά συλλέγει, μεταφέρει και διαχέει το φυσικό φως χρησιμοποιώντας οπτικά μέσα.
                  Κατά συνέπεια, το προϊόν κατατάσσεται στην κλάση 9013 ως συσκευή οπτικής.